André Schwartz in hospitaal weens septiese skok | Netwerk24
Deur Susan Cilliers 15 Februarie 2020 16:18
Die foto van waar hy in hospitaal lê, wat André Schwartz Saterdag op sy Facebookblad geplaas het.Foto: Facebook
Die Afrikaanse sanger André Schwartz is Vrydag op Valentynsdag in 'n hospitaal opgeneem waar hy in die waakeenheid is.
Hy het Saterdag 'n foto van hom in sy hospitaalbed op sy Facebookblad geplaas met dié inskrywing: "Interessante manier om Valentynsdag te eindig! In die ICU ná septiese skok. Dit gaan nou baie beter."
Dis nie duidelik in watter hospitaal hy is nie.
Corné Oosthuizen van CO Productions het Saterdagmiddag bevestig Schwartz is Vrydagaand in die hospitaal opgeneem, maar sê dit hou nie verband met die motorneuronsiekte (MNS) wat in April 2018 gediagnoseer is nie. "Dit gaan nou baie goed met hom."
Schwartz is sedert sy diagnose openlik oor sy siekte en sy besluit om voluit te leef. Hy het in Januarie in 'n onderhoud met Huisgenoot gesê behalwe vir moegheid, het hy nog nie ingrypende simptome nie. Hy het wel die gebruik van die linkerkant van sy tong verloor, maar dis nie opvallend in sy spraak of sang nie. Schwartz het steeds 'n vol program as sanger.